Kuffa, Filip, poslanec NR SR (2022-03-24):
Vážený pán predsedajúci, kolegyne, kolegovia, rokujeme tu o návrhu zákona 308/1991 o slobode náboženskej viery a postavení cirkví a náboženských spoločností. Rozprava začala už včera, boli tu vytknuté nejaké veci, že sa ide pomaly zrušiť Biblia a Starý zákon, že je to namierené aj proti židovskej obci. Mňa tam zaráža jedna vec, a to návrh zmeny, kedy na registráciu cirkvi stačí iba 150 členov, aby sa zaregistrovala nejaká cirkev. A pán predkladateľ to vlastne dal do takej súvislosti, že podľa posledného sčítania obyvateľstva dneska máme tých 18 registrovaných cirkví a tá posledná v rebríčku, ku nej sa prihlásilo len 73 členov. Dobre, ona dneska možno má 73 členov, len tam by sa trebalo pozrieť aj na ten historický kontext, že keď sa registrovala, či to bolo ešte pred tým rokom, alebo či to bolo až po roku ´89, a koľko mala vtedy členov, a nie sa skrývať za to, že dobre, dneska sčítanie napočítalo 73, tak my dáme 150 a ešte to tu porovnávať s plénom Národnej rady. Včera v rozprave tu padlo aj to, že tento návrh zákona nie je ničím iným len otvoriť cestu občianskym združeniam, mimovládkam, aby sa mohli zaregistrovať ako cirkvi a tým pádom aby mohli čerpať finančné prostriedky zo štátneho rozpočtu. Ja som to už včera tu povedal, že tých kadejakých mimovládok a OZ-tiek je tu ako húb po daždi, im teraz bude stačiť 150 členov, tí budú možnože aj v desiatich tých cirkvách, tých tzv. novodobých cirkvách alebo sektách registrovaných len kvôli tomu, aby sa vedeli nacucnúť na štátny rozpočet a aby vedeli z toho parazitovať. Poslanec Žiak tu vyčítal, že ten rozpočet, teda ten príspevok pre rímskokatolícku cirkev 43 miliónov, dobre si pamätám (rečník sa obrátil s otázkou na spravodajcu), myslím, že tak povedal, nejakých 40 miliónov, že to je, hej, a veľmi ho to tu rozčuľuje, že prečo by sa tu malo teraz platiť a príspevok, že to je už len 50, 60, 70 percent. No ale my všetci platíme dane do štátneho rozpočtu a to sú aj peniaze nás, čo sme veriaci, aj čo sme rímskokatolíci, aj čo sme aj katolíci. Takisto moje dane, ktoré ja platím, ja platím aj také nezmyselné projekty, jak tu prišla ministerka Kolíková, ona tu nemá problém minulý rok 770-tisíc rozdať euro a podporuje tam projekty jak Dúhový pride, Sexistický kiks, to tu bolo hovorené, že tam sa chlap postaví, vylizuje si rozkrok v legínach, a toto podporí ministerka Kolíková? A poviem aj z našich peňazí, aj z peňazí kresťanov. Tak toto mňa oveľa viac štve jak to, keď tu je prihlásených teda, hej, k najväčšej tej komunite katolíckej, a teda že dostáva príspevok, pretože to porovnanie toho platenia je treba vnímať aj v tomto kontexte. Ďalej, keď tam pozrem ešte na ten návrh zákona, je tam navrhnutá zmena § 6a ods. 1, hneď to aj nájdem, aby som to zacitoval presne (rečník vyhľadával údaje v mobile). Hovorí sa tam o tom, že ak je registrovaná cirkev a náboženská spoločnosť, môže za podmienok ustanovených týmto zákonom k plneniu svojho poslania získať oprávnenie k výkonu týchto osobitných práv. A v písm. a) tam je hneď uvedené, že vyučovať náboženstvo na školách podľa osobitného právneho predpisu. Tu je ten pes zakopaný! To je kadejaké OZ-ká, úchyláci v týchto občianskych združeniach a mimovládkach, im bude stačiť, 150 ľudí sa zaregistruje a oni budú učiť na školách, lebo ich to bude zákon oprávňovať, tieto úchylnosti, ktoré podporuje ministerka Kolíková, ministerka spravodlivosti, tak toto chcú prepasírovať do našich škôl a našim deťom, aby sa tu učili kadejaké skazenosti. A neni nič zvláštne na tom, že Progresívne Slovensko sa práve hlási k takýmto kadejakým pofidérnym občianskym združeniam, lebo oni dneska si na úroveň boha postavia strom, postavia si trávu, nie teda len tu takú, ale aj tú, čo sa fajčí, hej, nedávno sme to tu mali, a proste kadejaké takéto zvrátenosti. Potom tu prídu s návrhom zákona, že akí sú oni toto, liberálni a v každom jednom zákone je takáto špinavosť nejaká ukrytá. Vy ste jak taký, jak taký štrkáč, vaša politická strana, že hrkáte s hrkálkou, hej, že poď, poď, zober si, však to je len hrkálka a potom štipneš v tom zákone. Presne tento návrh zákona nie je ničím iným len takýmto podlým návrhom, a preto v žiadnom prípade takýto návrh zákona nie sme ochotní podporiť.